


จริงๆ แล้วมื้อนี้ไปกินมาก่อนวันปีใหม่นะ แต่ว่าเพิ่งจะว่างเอามาลง วันที่ไปกินก็ร๊อ รอ รอเวลาว่าเมื่อไหร่มันจะเย็นซะที จะได้ถึงเวลานัดที่จะไปกินกับเพื่อน



ตอนแรกไปถึงก็สองจิตสองใจว่าจะสั่งเป็นบุฟเฟต์ หรือ A la carte ดี เพราะถ้าสั่งมาแบบเป็นจานๆ ที่นี่มันก็ราคาไม่ได้แพงเลย เราไม่กินเนื้ออยู่แล้ว พวกเนื้อแพงๆ เราจึงไม่สนใจ แล้วพวกเมนูหมูทั้งหลาย ส่วนใหญ่ราคามันก็แค่จานละ 60 - 90  บาทเอง ถูกมากๆ อ่ะ แล้วมาถึงแต่ละจาน จานก็ใหญ่มากอ่ะ แล้วก็ให้เนื้อหมูมาเยอะมาก จริงๆ ถ้ามาคนเดียวสั่งหมูมาสองจาน ก็อิ่มจะแย่แล้วล่ะ



แต่สุดท้ายด้วยความหิว และอยากได้พวก Side Dish ที่มีให้ด้วย เลยตัดสินใจสั่งเป็นบุฟเฟต์ไป 



จริงๆ เคยมากินที่นี่ครั้งนึงแล้วนะ แต่ตอนนั้นไม่ได้กินจริงจังมากนัก รู้แค่ว่าเบคอนเค้าอร่อยมาก นุ่มมากๆ แล้วก็มีส่วนที่เป็นมันกับเนื้อหมูอย่างละเท่าๆ กัน เลยไม่เลี่ยนเกินไป พอพนักงานมาถึง เราจึงไม่คิดนาน สั่งเบคอนไปกับเพื่อนคนละสองจานเลย สันไหล่หมูอีกสอง ส่วนเพื่อนเค้าสั่งปลาแซลมอน กับปลาหมึก ซึ่งเราไม่ชอบกิน วันนั้นเราตั้งใจจะกินแต่เบคอนอย่างเดียวเลยจริงๆ



ส่วนน้ำซุปเค้าที่นี่เค้ามีให้เลือกสองแบบ คือแบบชาบู ที่เรากินนี่แหละ น้ำซุปใสๆ ปกติ กินกับชุดผัก ส่วนอีกแบบคือน้ำซุปแบบสุกี้ (สุกี้ญี่ปุ่นนะไม่ใช่แบบจีน) ซึ่งพนักงานเค้าจะต้องเอาเนยกระเทียมมาผัดๆ ลงไปในกระทะก่อน แล้วค่อยใส่น้ำซุปสีดำๆ หอมกลิ่นซีอิ๊วลงไปให้เรา แล้วชุดผักก็ดูเหมือนจะต่างกันเล็กน้อย แต่จำไม่ค่อยได้แล้วว่ามันมีอะไรบ้าง



ตอนที่เอาเบคอนที่สุกแล้วขึ้นมาจุ่มลงไปในไข่สด แล้วก็เอาลงไปจุ่มมในซอสงาให้ทั่วถึงอีกที แล้วค่อยเอาเข้าปากนะ โห สวรรค์มากๆ อ่ะ!!! ซอสงามันจะหวานๆ มันๆ เข้ากับเนื้อเบคอนนุ่มๆ สุดๆ และเราไม่กินกับซอสอย่างอื่นเลยนะ มันมีพอนสึมาให้ด้วย แต่เราก็จุ่มไข่แล้วก็ซอสงาอย่างเดียวเลย กินไปแป๊บๆ หมดไปแล้วสองจาน เอ้ยยย กินเยอะมาก



วันนั้นจำไม่ค่อยได้แล้วว่าสั่งไปกี่รอบ แต่เยอะอยู่ น่าจะเบคอน 5 - 6 จาน สันไหล่อีก 2  และพวก Side Dish ก็สั่งไก่คาราเกะ กรอบๆ ดี ชอบที่มันชิ้นอ้วนๆ แล้วก็ซาชิมิแซลมอน ปลาชิ้นหนาดีนะ แล้วก็เทมปุระ อันนี้เฉยๆ แป้งยังไม่กรอบมากเท่าไหร่ แล้วก็ไม่มีของชอบเรา อย่างฟังทองหรือเห็ดทอดมาด้วยอ่ะ


จบแล้ว อิ่มแปล้มากๆๆๆๆๆ แต่ก็ยังจะต่อของหวานกันอีก เราสั่งไอศกรีมชาเขียวไป รสชาติใช้ได้นะ ขมนิดๆ แบบได้กลิ่นและรสชาเขียวจริงๆ แต่ติดนิดนึงว่าน่าจะมีแบบให้เลือกว่าจะราดถั่วแดงได้รึเปล่าด้วยนะ เพราะที่นี่ไม่เห็นมีถั่วแดงเลยมันต้องมาคู่กันเลยนะ ไอศกรีมชาเขียวกับถั่วแดงเนี่ย



ทุกอย่างเติมได้เรื่อยๆ ทั้งน้ำจิ้ม ซอสงา น้ำซุป และชาเขียว



พนักงานบริการดีมากๆ อันนี้เป็นจุดดีมากๆ ของร้าน ที่ขอให้รักษาไว้ เพราะทั้งๆ ที่วันนั้นคนเยอะมากนะ เกือบเต็มทุกโต๊ะ แต่พนักงานเค้าไม่ให้เราเรียกนาน รอนาน หรือต้องชะเง้อมองหาเลย เพาะเค้ามาคอยยืนดูแลอยู่ไม่ไกล แต่ก็ไม่ได้มารบกวน หรือมายืนใกล้เกินไปนะ เหมือนแค่คอยกวาดตามอง ว่าลูกค้าต้องการอะไร ลูกค้าเรียกรึยัง เวลาน้ำชาเขียวหมด เค้าก็รีบมาเติมโดยไม่ต้องเรียก จะสั่งอะไรเพิ่มก็มาอย่างรวดเร็ว ขนาดตอนคิดเงิน เรากับเพื่อนจะหารตังค์กัน เพราะเราเอาแบงค์ใหญ่เราจ่าย ทีนี้จำไม่ได้ว่ามันคนละเท่าไหร่ เพราะเค้่าเก็บใบเสร็จไปแล้ว พนักงานก็ช่วยบอกให้ว่าคนละเท่าไหร่  เลยหารสมบัติกันได้ลงตัว



แต่ข้อคิดจากการมากินโดนาเบะคราวนี้ ก็คือ "คนกินน้อยอย่างเรา สั่งแบบ A la carte ก็พอแล้ว" บุฟเฟต์มันอาจจะไม่คุ้มด้วยซ้ำ เพราะสั่งมาไม่ถึงราคาของบุฟเฟต์เลย เพราะอย่างที่บอก เนื้อสัตว์แต่ละจานของที่นี่ราคาไม่แพงเลย แถมยังให้เยอะ เจอเข้าไปสองจานก็จอดแล้วล่ะ ถ้าเป็นผู้ชายกินจุ ถึงจะน่าคุ้มนะ วันนั้นเราจ่ายไปเบ็ดเสร็จอยู่ที่ประมาณ 520 บาทนะ ถ้าจำไม่ผิด บวกแวท บวกนู่นนี่ ก็โอเค เพราะอร่อยจริง แต่อิ่มเกิน น่ีถ้าสั่งแบบเป็นจานๆ คงเสียแค่สามร้อยกว่าบาทเท่านั้นแหละ แล้วตอนแรกจากที่ว่าจะสั่งซูชิปูนิ่มของเค้ามากินด้วย ก็ปรากฏว่าอิ่มเกิน เลยไม่ได้สั่ง




สรุปมื้อนั้น มันอิ่มม๊ากกกกกก อิ่มไปถึงวันรุ่งขึ้นกันเลยทีเดียว


